อุตฯดึงอภิสิทธิ์ กล่อมทุนสหรัฐ เปิดสนง.สวีเดน
โพสต์ทูเดย์ &#8212; บีโอไอเตรียมจัดงาน &#8220;นายกฯ พบนักลงทุนอเมริกัน&#8221; ที่นิวยอร์ก พร้อมเปิดสำนักงานส่งเสริมการลงทุนที่สวีเดน ชักจูงนักลงทุนยุโรป
21 ก.ย. 2552

โพสต์ทูเดย์ — บีโอไอเตรียมจัดงาน “นายกฯ พบนักลงทุนอเมริกัน” ที่นิวยอร์ก พร้อมเปิดสำนักงานส่งเสริมการลงทุนที่สวีเดน ชักจูงนักลงทุนยุโรป
นายชาญชัย ชัยรุ่งเรือง รมว.อุตสาหกรรม เปิดเผยว่า กระทรวงอุตสาหกรรมและสำนักงานคณะกรรมการส่งเสริมการลงทุน (บีโอไอ) จะเดินทางไปนิวยอร์ก ประเทศสหรัฐ วันที่ 20-23 ก.ย.นี้ เพื่อจัดงาน “นายกฯ พบนักลงทุนอเมริกัน” ซึ่งจะเป็นการหารือกับผู้บริหารระดับสูงของบริษัทชั้นนำในสหรัฐ โดยมีนายอภิสิทธิ์ เวชชาชีวะ นายกรัฐมนตรี เป็นประธาน
ทั้งนี้ งาน “นายกฯ พบนักลงทุนอเมริกัน” จะเป็นโอกาสให้นายกรัฐมนตรีของไทยได้พบปะหารือและสร้างความเชื่อมั่นต่อประเทศไทยกับผู้บริหารระดับสูงของบริษัทในสหรัฐ รวมทั้งจะเป็นโอกาสที่กระทรวงอุตสาหกรรมจะได้นำเสนอการปรับปรุงมาตรการส่งเสริมการลงทุนครั้งใหญ่ ด้วยการปรับเพิ่มประเภทกิจการ เพิ่มสิทธิประโยชน์การลงทุน รวมถึงการปรับปรุงเงื่อนไขที่เป็นอุปสรรคต่อการลงทุน เพื่อให้การส่งเสริมการลงทุนของไทยมีความเหมาะสม และตรงกับความต้องการของกลุ่มนักลงทุนในสถานการณ์ปัจจุบันมากขึ้น
“การที่นายกรัฐมนตรี ได้ชี้แจงและให้ข้อมูลกับนักลงทุนอเมริกันด้วยตัวเอง จะแสดงให้เห็นว่าเราให้ความสำคัญต่อการลงทุนของอเมริกาในไทย รวมทั้งจะช่วยสร้างความเชื่อมั่น และมีอิทธิพลต่อการตัดสินใจเข้ามาลงทุนในประเทศไทยด้วย” นายชาญชัย กล่าว นอกจากนี้ ระหว่างวันที่ 23-26 ก.ย. 2552 กระทรวงอุตสาหกรรมและบีโอไอจะเดินทางไปเปิดสำนักงานส่งเสริมการลงทุนแห่งที่ 13 ณ กรุงสตอกโฮล์ม ประเทศสวีเดน เพื่อทำหน้าที่ในการชักจูงการลงทุนจากประเทศในแถบสแกนดิเนเวียโดยบีโอไอจะมีการจัดกิจกรรมเชิงรุก ช่วยอำนวยความสะดวกและให้ข้อมูลที่สำคัญแก่นักลงทุนใช้ในการประกอบการพิจารณาตัดสินใจเข้ามาดูลู่ทางการลงทุนในประเทศไทยเพิ่มขึ้น 
นางอรรชกา สีบุญเรือง บริมเบิล เลขาธิการบีโอไอ กล่าวว่า สำนักงาน ณ กรุงสตอกโฮล์ม ประเทศสวีเดน จะเป็นสำนักงานแห่งสุดท้ายตามเป้าหมายของบีโอไอ ที่จะเปิดสำนักงานส่งเสริมการลงทุนในต่างประเทศให้ครบ 6 แห่งภายในปี 2552 หลังจากที่บีโอไอได้เปิดสำนักงานในต่างประเทศมาตั้งแต่ปลายปี 2551 จนถึงปัจจุบันสำนักงานที่ได้ดำเนินการเปิดใหม่แล้วทั้ง 5 แห่ง 
“สำนักงานในต่างประเทศของบีโอไอที่ได้เปิดขึ้นใหม่นั้น มีส่วนสำคัญที่ทำให้การลงทุนจากต่างประเทศเพิ่มมากขึ้นอย่างเห็นได้ชัด โดยเฉพาะอย่างยิ่งจากประเทศจีนและเกาหลีใต้ มีการขอรับส่งเสริมการลงทุน เพิ่มขึ้นเกือบ 3 เท่าตัวจากจีน และ จากเกาหลีใต้เพิ่มขึ้น 60%” นางอรรชกา กล่าวทั้งนี้ คาดว่าสำนักงานสตอกโฮล์มนี้ก็จะช่วยกระตุ้นให้เกิดการลงทุนจากกลุ่มสแกนดินีเวียในประเทศไทยได้เพิ่มขึ้นเช่นกัน โดยเฉพาะกลุ่มอุตสาหกรรมที่ใช้เทคโนโลยีขั้นสูง ซึ่งที่เป็
อุตสาหกรรมเป้าหมายของไทย เช่น เหล็ก ยานยนต์ ไอซีที สิ่งแวดล้อม และป่าไม้
สำหรับสวีเดน เป็นประเทศที่มีเศรษฐกิจใหญ่ที่สุดในกลุ่มประเทศสแกนดินีเวีย และอันดับ 20 ของโลก เป็นศูนย์กลางกระจายสินค้าและคมนาคมขนส่งของยุโรปเหนือ ซึ่งสำนักงานสตอกโฮล์มจะเป็นศูนย์กลางที่สำคัญในการกระตุ้นให้เกิดการลงทุนจากกลุ่มสแกนดิเนีย ให้เข้ามาลงทุนในประเทศไทย เช่น นอร์เวย์ เดนมาร์ก ฟินแลนด์ เป็นต้น